MT Il-Ġurnal Uffiċjali ta’ l-Unjoni Ewropea C 211/1

Opinjoni tal-Kumitat Ekonomiku u Soċjali Ewropew dwar Il-Komunikazzjoni mill-Kummissjoni — Reġjuni Ewropej Kompetittivi permezz tar-Riċerka u l-Innovazzjoni — Kontribuzzjoni lejn aktar tkabbir u impjiegi aktar u itjeb

COM(2007) 474 finali

(2008/C 211/01)

Nhar is-16 ta' Awissu 2007, il-Kummissjoni Ewropea ddeċidiet, b'konformità ma' l-Artikolu 262 tat-Trattat li jistabbilixxi l-Komunità Ewropea, li tikkonsulta lill-Kumitat Ekonomiku u Soċjali Ewropew dwar

Il-Komunikazzjoni mill-Kummissjoni dwar Reġjuni Ewropej kompetittivi permezz tar-riċerka u l-innovazzjoni — Kontribuzzjoni lejn aktar tkabbir u impjiegi aktar u itjeb.

Is-Sezzjoni Speċjalizzata għas-Suq Uniku, il-Produzzjoni u l-Konsum, inkarigata sabiex tipprepara l-ħidma tal-Kumitat dwar is-suġġett, adottat l-opinjoni tagħha nhar it-3 ta' April 2008. Ir-rapporteur kien is-Sur Pezzini.

Matul l-444 sessjoni plenarja tiegħu li nżammet fit-22 u t-23 ta' April 2008 (seduta tat-22 ta' April 2008), il-Kumitat Ekonomiku u Soċjali Ewropew adotta din l-opinjoni b'130 vot favur u 2 astensjonijiet.

1. Konklużjonijiet u rakkomandazzjonijiet

1.1 Il-Kumitat jagħti l-appoġġ sod li jħoss li huwa xieraq għall-inizjattiva tal-Kummissjoni sakemm din tqis mhux biss il-problemi tad-domanda, iżda wkoll — u primarjament — l-ottimizzazzjoni mil-lat tal-provvista u tevita l-fallimenti u l-burokrazija.

1.2 Il-Kumitat huwa konvint li l-promozzjoni ta' l-inizjattivi fil-livell lokali u reġjonali u l-kapaċità li dawn jingħaqdu f'network sabiex tissaħħaħ l-istrateġija ta' Lisbona huma essenzjali għall-isforzi konġunti tar-riċerka u l-iżvilupp li jiksbu suċċess fit-twaqqif u l-iżvilupp ta' intrapriżi innovattivi madwar l-Unjoni. Madankollu, qabel kollox, huwa essenzjali li jkunu involuti l-atturi ekonomiċi u soċjali li joperaw fil-livell territorjali fil-ħidma għall-għanijiet komuni ta' iktar impjiegi u impjiegi aħjar, fil-kuntest ġenerali ta' l-iżvilupp sostenibbli u kompetittiv.

1.3 Il-Kumitat itenni l-importanza ta' Trijangolu ta' Għarfien (edukazzjoni, riċerka u innovazzjoni), li jaqdi rwol kruċjali fil-promozzjoni tat-tkabbir u l-impjiegi. Għal din ir-raġuni, huwa urġenti li jissaħħu r-riformi, tiġi promossa l-eċċellenza fl-edukazzjoni għolja u fis-sħubijiet bejn l-universitajiet, iċ-ċentri tar-riċerka u l-kumpaniji u li jiġi assigurat li s-setturi kollha ta' l-edukazzjoni u t-taħriġ jaqdu l-parti sħiħa tagħhom fit-trawwim tal-kreattività u l-innovazzjoni, speċjalment fil-livell reġjonali u lokali. Dawn jinkludu b'mod speċjali dawk ir-reġjuni speċifiċi — Euregio — fejn il-ġirien u l-imsieħba jkunu magħqudin f'network ta' żoni li jmorru lilhinn mill-fruntieri nazzjonali.

1.4 Il-Kumitat huwa tal-fehma li l-kompetittività tar-reġjuni ta' l-Ewropa u l-iżvilupp tagħhom fl-oqsma ekonomiċi, soċjali u ta' l-impjieg għandhom jiġu segwiti b'mod iktar proattiv u b'iktar koordinazzjoni. Dan jagħmilha iktar faċli sabiex jinkisbu l-aħjar riżultati tanġibbli possibbli fit-triq lejn il-ksib ta' l-għanijiet ta' l-istrateġija ta' Lisbona.

1.5 Il-Kumitat jaqbel bis-sħiħ ma' l-analiżi tal-Kummissjoni dwar in-nuqqasijiet fl-użu konġunt u koordinat ta' l-istrumenti Komunitarji, iżda jesprimi d-dispjaċir tiegħu li iktar minn għaxar snin wara, din il-kwistjoni kruċjali għadha tiġi ffaċjata f'termini ta' analiżi iktar milli jiġu indirizzati l-għeruq tal-problema, li hija l-iżvilupp ta' kapaċitajiet ġodda ta' “simultaneous engineering” (1) ta' tipi varji li jħaddnu l-azzjoni Komunitarja u Ewropea.

1.6 Il-Kumitat jikkunsidra li tinħtieġ l-azzjoni min-naħa tad-domanda, iżda fiha nnifisha din m'hijiex biżżejjed. Fil-fehma tiegħu, għandna nimxu lilhinn milli niddikjaraw il-bżonn li r-reġjuni jkunu iktar ffokati u għandna niksbu: — strateġija territorjali għar-riċerka u l-iżvilupp teknoloġiku u ta' l-innovazzjoni; — konsiderazzjonijiet speċifiċi fir-rigward tal-kooperazzjoni transkonfinali (Euregio); — użu koordinat ta' l-istrumenti Komunitarji; — iktar informazzjoni dwar opportunitajiet disponibbli fil-livell nazzjonali u Ewropew; — u tnaqqis sostanzjali ta' l-obbligi burokratiċi.

1.7 Fil-fehma tal-Kumitat, għandha tittieħed azzjoni mifruxa mil-lat tal-provvista sabiex jiġi assigurat qafas ta' koerenza u aċċess faċli għall-istrumenti kollha disponibbli. L-għan huwa li jingħelbu l-ostakli legali u d-differenza fiż-żmien bejn il-bidu u t-twettiq ta' l-appoġġ finanzjarju, sabiex ir-reġjuni ta' l-Ewropa jsiru iktar kompetittivi.

1.8 Il-Kumitat jikkunsidra li għandha titfassal Gwida Prattika Ewropea li tagħti ħarsa ġenerali lejn: — it-tipi ta' azzjonijiet disponibbli Komunitarji u pan-Ewropej; — id-differenzi fil-kriterji ta' l-eliġibilità u l-evalwazzjoni; — jekk il-proċeduri u l-ġestjoni jikkonformawx jew le; — u jekk intervenzjonijiet potenzjali humiex kompatibbli u komplementari.

1.9 Il-Kumitat isostni wkoll li azzjoni Komunitarja speċifika u preċiża m'għadhiex tista' tiġi postponuta jekk ser jinkisbu kapaċitajiet ġodda ta' “simultaneous engineering” ta' tipi varji u r-riżorsi ser jiġu sfruttati kemm jista' jkun u konċentrati fir-reġjuni.

1.10 Għaldaqstant, il-Kumitat jaħseb li hemm bżonn urġenti li jiġu indirizzati l-problemi tal-pluralità fil-livelli ta' gvernanza u l-frammentazzjoni ta' interventi meħtieġa għal tnedija mill-ġdid tar-reġjuni ta' l-Ewropa, b'konformità ma' dak li diġà esprima l-Kumitat (2). B'rabta ma' dan jipproponi t-tnedija ta' inizjattiva ġdida — bl-isem ta' Jasmine: Joint Assistance Supporting Multiprojects for Innovation Networking in Europe — sabiex tindirizza d-differenzi istituzzjonali attwali fuq in-naħat tad-domanda u l-provvista u sabiex il-burokrazija titnaqqas b'mod sostanzjali.

1.11 L-għan ta' Jasmine għandu jkun li jagħmilha possibbli li d-diversi atturi involuti f'network ta' proċess tat-teħid tad-deċiżjonijiet jagħmlu għażliet b'mod iktar informat u koordinat f'qafas uniku u koerenti għall-ippjanar reġjonali.

2. Sfond

2.1 Ir-reġjuni Ewropej ta' għarfien qegħdin jiffaċċjaw bosta elementi ta' bidla li jikkostitwixxu kemm sfidi kif ukoll opportunitajiet u jinfluwenzaw il-ħila tagħhom sabiex jiksbu l-għanijiet ta' l-istrateġija riveduta ta' Lisbona.

2.2 Dawn l-elementi jinkludu: — fatturi esterni: globalizzazzjoni iktar intensiva, il-ħolqien ta' żoni tal-kontinent bi tkabbir dinamiku qawwi, prezzijiet ħafna ogħla għall-enerġija u l-materji primi, żviluppi xjentifiċi u teknoloġiċi mhux mistennija, l-internazzjonalizzazzjoni ta' l-innovazzjoni, kwistjonijiet dwar il-bidla fil-klima u ħafna drabi pressjonijiet migratorji li ma jiġux ġestjonati jew li ma jistgħux jiġu ġestjonati; — fatturi interni: it-tixjiħ tal-popolazzjoni, il-ħarsien ta' l-ambjent u l-kwalità tal-ħajja, l-iskadenza tal-produzzjoni u s-servizzi, il-modernizzazzjoni tas-settur pubbliku, iż-żieda fl-interazzjoni bejn il-ħolqien ġdid ta' tipi ta' għarfien u riżorsi umani disponibbli, il-kapaċità għat-tkabbir kulturali u l-kreattività, u l-iżvilupp ta' infrastruttura territorjali komuni, kemm fiżika kif ukoll intanġibbli.

2.3 Mhux għall-ewwel darba, il-Kumitat esprima l-fehmiet tiegħu dwar dawn il-kwistjonijiet, kemm f'kuntesti speċifiċi kif ukoll fil-kuntest wiesa' ta' l-evoluzzjoni ta' l-istrateġija ta' Lisbona u l-politiki tal-Komunità dwar ir-riċerka u l-innovazzjoni, l-ambjent u l-edukazzjoni u t-taħriġ.

2.4 B'mod partikulari, il-Kumitat enfasizza l-bżonn li ż-żona kollha ta' l-UE għandha tkun tista' tadatta għall-isfidi ta' l-ekonomija bbażata fuq l-għarfien u b'hekk tgħin lir-reġjuni kollha sabiex jikkunsidraw l-għanijiet ta' Lisbona (3).

2.5 Il-Kumitat sostna wkoll li l-konfigurazzjoni l-ġdida ta' mudelli kompetittivi fis-suq globali qiegħda timponi sfidi importanti. Il-pjattaformi u n-networks integrati l-ġodda għandhom jindirizzaw temi relatati mar-riċerka u l-innovazzjoni, il-ġestjoni ta' riżorsi umani ġodda, il-promozzjoni u l-marketing, il-finanzi u l-kreditu, il-loġistika u s-suq u l-ġestjoni tas-servizz tal-klijenti (4).

2.6 Il-Kumitat itenni l-konvinzjoni tiegħu li l-promozzjoni ta' inizjattivi fil-livell lokali u l-kapaċità li jingħaqdu f'network għat-tisħiħ ta' l-istrateġija ta' Lisbona huma essenzjali għat-tħeġġiġ ta' intrapriżi innovattivi fil-kuntest ta' żvilupp sostenibbli u kompetittiv. Din għandha tinkludi, b'mod partikulari, dawk ir-reġjuni kollha — Euregios — u l-attivitajiet fejn in-networks bejn il-ġirien u l-imsieħba jinsabu fl-oqsma li jmorru lilhinn mill-fruntieri nazzjonali.

2.7 Fl-opinjoni tiegħu dwar il-Green Paper dwar iż-Żona Ewropea tar-Riċerka: Perspettivi ġodda, il-Kumitat irrakkomanda li “ż-Żona Ewropea tar-Riċerka għandha tiġi kkomplementata minn Żona Ewropea ta' l-Għarfien imfassla sabiex toħloq soċjetà Ewropea msejsa fuq l-għarfien” u osserva li “Hija meħtieġa wkoll koordinazzjoni min-naħa tal-Kummissjoni sabiex tiġi stabbilita tmexxija effettiva u strutturi konsultattivi u organizzazzjoni tax-xogħol li taħdem tajjeb …” (5).

2.8 Fl-aħħarnett, il-Kumitat enfasizza l-importanza ta' trijangolu ta' għarfien (edukazzjoni, riċerka u innovazzjoni), li jaqdi rwol kritiku fil-promozzjoni tat-tkabbir u l-impjiegi. Għal din ir-raġuni, huwa urġenti li jissaħħu r-riformi, tiġi promossa l-eċċellenza fl-edukazzjoni għolja u fis-sħubijiet bejn l-universitajiet, iċ-ċentri tar-riċerka u l-kumpaniji u li jiġi assigurat li s-setturi kollha ta' l-edukazzjoni u t-taħriġ jaqdu l-parti sħiħa tagħhom fit-trawwim tal-kreattività u l-innovazzjoni, speċjalment fil-livell reġjonali u lokali.

2.9 Il-Kumitat huwa tal-fehma li l-kompetittività tar-reġjuni ta' l-Ewropa u l-iżvilupp tagħhom fl-oqsma ekonomiċi, soċjali u ta' l-impjieg għandhom jiġu segwiti b'mod iktar proattiv u b'iktar koordinazzjoni: il-Kummissjoni għandha tipprova tmur lilhinn mill-ostakli ppreżentati mid-diversi bażijiet legali u l-kriterji proċedurali. L-għan għandu jkun li jsir l-aħjar użu għal min iħallas it-taxxa ta' l-istrumenti varji tal-baġit Komunitarju sabiex jinkisbu l-aħjar riżultati tanġibbli fit-triq tal-ksib ta' l-għanijiet ta' l-istrateġija ta' Lisbona. Dawn ir-riżultati għandhom jidhru f'oqsma bħall-effikaċja ta' l-aċċess konġunt, il-koordinazzjoni u s-sinerġiji u s-sinkronizzazzjoni ta' l-interventi disponibbli fil-livell Komunitarju u pan-Ewropew. Dawn għandhom jiksbu l-massa kritika meħtieġa sabiex jiġi ġġenerat effett multiplu.

2.10 Skond il-linji gwida integrati ta' l-Aġenda mġedda ta' Lisbona għat-tkabbir u l-impjiegi, il-politika tal-koeżjoni għandha tliet prijoritajiet strateġiċi (6): — it-tisħiħ ta' l-attraenza ta' l-Istati Membri, ir-reġjuni u l-bliet (bliet tax-xjenza) (7) billi tittejjeb l-aċċessibilità, jiġu assigurati l-kwalità u livell adegwat tas-servizzi, u l-preservazzjoni ta' l-ambjent; — it-tħeġġiġ ta' l-innovazzjoni, l-intraprenditorija u t-tkabbir ta' l-ekonomija ta' l-għarfien bis-saħħa tar-riċerka u l-applikazzjonijiet innovattivi, inklużi t-teknoloġiji ġodda ta' l-informazzjoni u tal-komunikazzjoni; u — il-ħolqien ta' iktar impjiegi u impjiegi aħjar billi jinġibdu iktar nies fl-impjieg jew l-attività intraprenditorjali, it-titjib fl-adattabilità tal-ħaddiema u l-intrapriżi u ż-żieda fl-investiment fil-kapital uman.

2.11 Min-naħa tal-provvista, id-diffikultajiet fil-ksib ta' l-effett ta' lieva u l-użu koordinat ta' l-istrumenti tal-fondi disponibbli għall-ksib ta' dawn l-għanijiet jinbtu min-natura intrinsika ta' l-istrumenti nfushom, jiġifieri: — l-enfasi maniġerjali u proċedurali differenti li jiggvernawhom; — id-daqs tagħhom (jiġifieri territorjali jew transnazzjonali); — in-natura speċifika ta' l-għanijiet tagħhom; — il-bażijiet legali differenti; — u l-allokazzjoni tat-teħid tad-deċiżjonijiet u r-responsabilità maniġerjali għad-diversi korpi u organizzazzjonijiet.

2.12 Min-naħa tad-domanda, ħafna drabi r-reġjuni: — ma jkollhomx viżjoni ċara, definita u komuni ta' strateġija reġjonali għar-riċerka u l-iżvilupp teknoloġiku u ta' l-innovazzjoni; — jiffaċċjaw diffikultajiet fl-informazzjoni u l-komunikazzjoni; — ma jkollhomx biżżejjed kapaċità sabiex jiġġestjonaw proġetti kumplessi li jħaddnu livelli differenti b'għanijiet differenti; — ikollhom clusters u networks distrettwali li ma jkunux żviluppati biżżejjed; — ikollhom kapaċitajiet professjonali, tekniċi u organizzattivi li ma jkunux żviluppati biżżejjed sabiex jisfruttaw l-istrateġija ta' l-innovazzjoni.

2.13 In-nuqqasijiet għandhom jiġu indirizzati billi l-assistenza u l-koordinazzjoni teknika ssir disponibbli għall-programmi Komunitarji kollha sa mill-bidunett.

2.14 L-inizjattivi rakkomandabbli tas-sinerġija fid-diversi programmi u strumenti strutturali għall-perijodu 2007-2013 jidhru li huma prerekwiżit — għalkemm mhux l-uniku wieħed — sabiex jinħarġu l-aħjar riżultati konkreti minnhom.

2.15 Il-Kumitat esprima l-appoġġ tiegħu għall-inizjattivi tal-Kummissjoni bħal JEREMIE u ppropona JEREMIE Focal Point sabiex jaġixxi bħala unità għall-koordinazzjoni u l-informazzjoni bejn id-diversi azzjonijiet, u enfasizza n-nuqqas ta' proġett li huwa kapaċi li jikkoordina u jirfina l-ħafna strumenti ta' self li jeżistu attwalment (8).

2.16 Il-Kumitat jappoġġja bis-sħiħ u jaqbel ma' l-istqarrijiet tal-Kummissarju Hübner dwar JASPER, JEREMIE u JESSICA (9), li ħalqu dinamiki u stennijiet ġodda għall-investiment, it-tkabbir u l-impjiegi fl-Istati Membri u r-reġjuni, kif ukoll fost l-imsieħba soċjali fir-reġjuni kollha ta' l-Unjoni Ewropea.

2.17 Il-Kumitat isostni li l-linji gwida adottati mill-kumitat ta' l-Unjoni Ewropea għar-riċerka xjentifika u teknika (CREST) (10) u ppubblikati f'Settembru 2007 huma importanti biex juru t-triq quddiemna, għalkemm huma ristretti għall-interazzjoni bejn il-Programm Qafas għar-Riċerka u l-Iżvilupp u l-Fondi Strutturali ġodda.

3. Il-proposta tal-Kummissjoni

3.1 Il-proposta tal-Kummissjoni tiċċara s-sinerġiji potenzjali li diġà jeżistu fl-istrumenti ta' fondi tar-riċerka, l-innovazzjoni u l-politiki ta' koeżjoni Ewropej. Dawn huma disponibbli għall-partijiet interessati sabiex ir-reġjuni ta' l-Ewropa jsiru iktar kompetittivi skond il-kapaċità tagħhom li jassorbuhom.

3.2 L-istrumenti prinċipali għall-azzjoni enfasizzati huma s-Seba' Programm Qafas għar-Riċerka u l-Iżvilupp, il-Programm Qafas ġdid għall-Kompetittività u l-Innovazzjoni (CIP) u l-enfasi ġdid tal-Fondi Strutturali u tal-Koeżjoni.

3.3 Il-Kummissjoni tagħmilha ċara li ħadmet ma' għadd ta' gruppi ta' konsulenza li rrakkomandaw: — l-iżvilupp, bħala parti mill-istrateġija tagħhom ta' l-RTDI, ta' strateġija speċifika għall-użu koordinat tal-programm qafas u tal-programmi tal-politika tal-koeżjoni; — l-użu ta' l-iskambji u l-konnessjonijiet tan-network għat-titjib fil-gvernanza strateġika ta' l-RTDI; — sinerġiji effettivi għall-konsolidazzjoni u t-titjib fil-kapaċitajiet ta' l-RTDI, it-trawwim ta' l-eċċellenza, l-attenzjoni għall-SMEs u t-twaqqif ta' kooperazzjoni fil-livell Ewropew u internazzjonali u l-isfruttar tar-riżultati; — it-titjib fil-komunikazzjoni u l-kollaborazzjoni bejn l-operaturi nazzjonali u reġjonali u mal-benefiċjarji; — l-użu ta' inizjattivi tal-programm speċifiku tal-Kapaċitajiet tas-Seba' Programm Qafas għall-azzjonijiet koordinati; — it-tisħiħ tas-sinerġiji, flimkien ma' l-Istati Membri, bejn il-politika tal-koeżjoni u s-Seba' programm qafas ta' l-RTD.

3.4 Il-Kummissjoni ssejjaħ lill-Istati Membri sabiex itejbu l-għażliet għall-iżvilupp koordinat u l-użu ta' l-istrumenti Komunitarji u sabiex joħolqu sistemi li jinfurmaw lill-operaturi parteċipanti dwar l-opportunitajiet disponibbli għalihom. Sabiex jitħeġġeġ l-aċċess koordinat għall-fondi, tieħu l-impenn ukoll li sa tmiem l-2007 tippubblika gwida prattika dwar l-opportunitajiet ta' fondi għall-istituzzjonijiet ta' riċerka, inklużi l-arranġamenti provduti mill-mekkaniżmi nazzjonali u reġjonali.

4. Kummenti ġenerali

4.1 Il-Kumitat jaqbel bis-sħiħ ma' l-analiżi tal-Kummissjoni dwar in-nuqqasijiet fl-użu konġunt u koordinat ta' l-istrumenti Komunitarji li jissemmew; madankollu, ma japprovax it-trattament preskritt, li jaħseb li m'huwiex biżżejjed sabiex jinkisbu l-għanijiet tal-politiki Komunitarji, l-ewwelnett fir-rigward tar-riċerka, l-innovazzjoni u t-taħriġ.

4.2 Il-Kumitat jaqbel mal-Kummissjoni (11) li “L-isforz għall-promozzjoni ta' l-ekonomija ta l-għarfien huwa ċentrali għat-twettiq tas-Sħubija mġedda għat-Tkabbir u l-Impjiegi, b'mod partikolari permezz tar-riċerka, l-iżvilupp teknoloġiku u l-innovazzjoni”, iżda jemmen li din is-sħubija hija r-responsabilità konġunta tal-partijiet kollha kkonċernati, fil-livell Komunitarju mhux inqas mil-livell nazzjonali, regionali u lokali.

4.3 Il-Kumitat jara l-bżonn li mmorru lilhinn mill-iżvilupp ta' strateġija territorjali ta' riċerka u żvilupp teknoloġiku u ta' l-innovazzjoni u b'żieda ma' dan għandna nagħmlu użu minn: — strumenti ta' tbassir u analiżi SWOT (12) sabiex jiġu identifikati l-opportunitajiet strateġiċi tar-reġjuni; — azzjonijiet rilevanti għall-bini tal-kapaċità u t-taħriġ professjonali; — żieda fl-attraenza tal-ħidma fir-riċerka u l-iżvilupp sabiex jiġi evitat brain drain kemm fl-UE stess kif ukoll lejn il-bqija tad-dinja; — l-iskambju ta' l-esperti u l-esperjenza fl-innovazzjoni; — l-appoġġ għall-iżvilupp u l-koordinazzjoni tad-distretti industrijali bbażati fuq l-għarfien, — il-Pjattaformi Teknoloġiċi Ewropej u l-inizjattivi Konġunti Ewropej; — strumenti Komunitarji b'mod koordinat, bil-ħolqien ta' sistemi interattivi li jinfurmaw l-operaturi parteċipanti dwar l-opportunitajiet disponibbli għalihom; — l-opportunitajiet għall-komunikazzjoni u l-ġbir ta' l-esperjenza, speċjalment bejn l-SMEs.

4.4 Fil-fehma tal-Kumitat, għandha tittieħed azzjoni mifruxa mil-lat tal-provvista sabiex jiġi assigurat qafas aċċessibbli għall-istrumenti kollha disponibbli għall-iżvilupp kompetittiv tar-reġjuni Ewropej. Dan l-iżvilupp għandu jkun kompatibbli ma' l-għanijiet ta' “reġjun responsabbli soċjalment”, jinvolvi lill-imsieħba soċjali, lill-kmamar tal-kummerċ, lill-akkademja u lis-soċjetà ċivili organizzata, u għandu jkun ibbażat fuq strateġija ta' politika industrijali Ewropea (13) li tkun sostenibbli f'termini kemm ta' produzzjoni kif ukoll ta' konsum.

4.5 Barraminhekk, filwaqt li hemm lista ta' strumenti li jgħinu jagħtu spinta lit-tkabbir, joħolqu iktar impjiegi u impjiegi aħjar u jagħmlu r-reġjuni ta' l-Ewropa iktar kompetittivi permezz tar-riċerka u l-innovazzjoni, il-Kumitat huwa tal-fehma li din il-lista mhix kompluta, billi ma ssemmix l-istrumenti Komunitarji kollha rilevanti, tħalli barra l-medda ta' opportunitajiet disponibbli għar-reġjuni ta' l-Ewropa u ma ssemmi xejn dwar il-ħtieġa li jiġu koordinati l-istrumenti pan-Ewropej u internazzjonali attwali.

4.6 Il-Komunikazzjoni ma ssemmix, jew issemmi biss ta' fuq fuq (14), il-possibbilitajiet ta' intervent bħal: — l-opportunitajiet tal-Bank Ewropew ta' l-Investiment (BEI); — l-Innovation 2010 Initiative (i2i); — l-inizjattivi kollaborattivi li ttieħdu fil-livell Ewropew u Komunitarju, bħall-European R&D Infrastructures (ESFRI) u l-Pjattaformi Teknoloġiċi Ewropej; — il-faċilitajiet għar-riżorsi umani fix-xjenza u t-teknoloġija u l-EIBURS (EIB University Research Sponsorship Programme); — STAREBEI (STAges de REcherche BEI) u l-BEI University Networks; — il-fondi reġjonali u lokali għar-riċerka u l-iżvilupp u l-innovazzjoni; — l-investimenti pubbliċi u privati fir-riċerka u l-iżvilupp u l-innovazzjoni; — is-servizzi ta' l-ICT u awdjoviżivi; — il-programm ta' ħidma integrat dwar l-edukazzjoni u t-taħriġ li jħaddan programmi settorjali addizzjonali li jkopru t-tagħlim matul il-ħajja għall-għarfien, il-kreattività u l-innovazzjoni (15), li huwa parti integrali ta' trijangolu ta' għarfien ta' l-edukazzjoni, ir-riċerka u l-innovazzjoni; — l-istrumenti ta' intervenzjoni Komunitarji tas-soċjetà ta' l-informazzjoni bħall-programmi fl-ambitu ta' l-inizjattiva i2010 (16); — il-kontribut tad-djalogu soċjali għat-tisħiħ tas-soċjetà bbażata fuq l-għarfien; — it-titjib ta' l-edukazzjoni matul il-ħajja u kontinwa; — il-Fond Ewropew ta' Aġġustament għall-Globalizzazzjoni (17), li għandu l-għan li jipprovdi appoġġ immirat ta' darba biss sabiex jittaffa l-impjieg mill-ġdid tal-ħaddiema minn fergħat jew setturi li qegħdin ibatu mix-xokk ta' taqlib ekonomiku serju (18).

4.7 Barraminhekk, ma jissemmewx il-programmi u l-inizjattivi pan-Ewropej non-Komunitarji li madankollu jippromovu l-innovazzjoni fl-UE, bħal: — l-inizjattiva Eureka, network pan-Ewropew għall-organizzazzjonijiet tar-riċerka u l-iżvilupp industrijali orjentati lejn is-suq li magħhom il-Kummissjoni kkonkludiet ftehim ta' kooperazzjoni, li tassisti l-kompetittività tal-kumpaniji Ewropej billi jinħolqu r-rabtiet u n-networks ta' l-innovazzjoni f'36 pajjiż; — il-programm Eurostars, l-inizjattiva konġunta KE-Eureka bbażata fuq skema pan-Ewropea għall-appoġġ ta' l-SMEs fl-iżvilupp ta' prodotti u servizzi ġodda tas-suq; — il-Bank Ewropew għar-Rikostruzzjoni u l-Iżvilupp (BERŻ), li kkonkluda ftehim ta' sħubija mal-Kummissjoni ddisinjat sabiex jiffaċilita l-ippjanar ta' proġetti kbar kofinanzjati mill-Fond tal-Koeżjoni u l-Fond Ewropew għall-Iżvilupp Reġjonali (FEŻR), speċjalment fl-Istati Membri l-ġodda, matul il-perijodu 2007-2013; — il-programm LEED/OECD (Local Economic and Employment Development), li jidentifika, janalizza u jxerred ideat innovattivi għall-iżvilupp lokali u jipprova — kultant b'kollaborazzjoni mal-Kummissjoni Ewropea — itejjeb il-gvernanza ta' l-SMEs; — il-Kunsill tal-Bank Ewropew għall-Iżvilupp (BEŻ), li għandu ftehim ta' sħubija mal-Kummissjoni u jiffinanzja proġetti soċjali sabiex tittejjeb il-koeżjoni ekonomika u soċjali u tissaħħaħ l-integrazzjoni soċjali, il-ħarsien ambjentali u l-iżvilupp tal-kapital uman fir-reġjuni; — id-diversi attivitajiet u inizjattivi Euregio; — u l-inizjattivi tal-bliet tax-xjenza.

4.8 Il-Kumitat jagħraf ukoll li, filwaqt li jiġi rispettat l-Artikolu 54(5) tar-Regolament tal-Kunsill (KE) Nru 1083/2006, hemm bżonn ta' iktar ċarezza tad-diffikultajiet u l-impedimenti għall-użu konġunt u koordinat ta' l-istrumenti applikabbli fil-livell (19) nazzjonali, reġjonali u lokali u mill-operaturi individwali, mhux biss fir-rigward ta' bażijiet legali differenti, speċjalizzazzjoni tematika, żona ġeografika u modi ta' implimentazzjoni, iżda wkoll f'termini ta' differenzi sostanzjali, u kultant fatali, bħal: — jekk il-proġetti humiex transnazzjonali jew le; — jekk jibdewx fl-istess ħin; — jekk il-fondi jiġux provduti fl-istess ħin; — jekk il-proġetti jimxu b'mod konkorrenti; — il-possibbilitajiet u l-kapaċitajiet li proġett mifrux ta' azzjoni territorjali jinqasam f'sensiela ta' “sotto-proġetti” li għandhom jitwettqu skond il-ħtieġa tal-programmi u l-istrumenti Komunitarji, pan-Ewropej u internazzjonali.

4.9 Il-Kumitat jikkunsidra li għandha titfassal Gwida Prattika Ewropea li tagħti ħarsa ġenerali lit-tipi ta' azzjonijiet Komunitarji u pan-Ewropej disponibbli, id-diversi kriterji ta' evalwazzjoni u jekk interventi potenzjali humiex kompatibbli u komplementari.

4.10 Il-Kumitat itenni l-bżonn ta' azzjoni koordinata u konġunta fir-rigward tar-rabtiet bejn il-politiki strutturali Komunitarji u l-politiki tar-riċerka u l-innovazzjoni ta' l-Unjoni, kif ħeġġeġ il-Kumitat f'diversi okkażjonijiet. Huwa jenfasizza li l-koordinazzjoni stretta ta' dawn il-politiki hija essenzjali sabiex jinkisbu l-aħjar livelli possibbli ta' sinerġija prattika u sabiex il-ħtiġijiet taċ-ċittadini, l-intrapriżi u s-soċjetà jintlaħqu bil-għan ta' l-objettiv globali ta' tkabbir fil-perijodu medju u fit-tul li jkun sostenibbli u mingħajr problemi, b'konformità ma' l-approċċ integrat ta' l-RTD għall-indirizzar tal-problemi u bil-fattur ewlieni ta' l-iżvilupp ta' investiment intanġibbli (20).

4.11 Il-Kumitat jenfasizza l-għadd kbir ta' politiki Komunitarji li, flimkien mal-politika ta' koeżjoni u l-politika tar-riċerka, jgħinu sabiex tittejjeb il-kompetittività tar-reġjuni ta' l-Ewropa, u jtenni l-bżonn għal approċċ integrat u koordinat li jħaddan: — politika industrijali sostenibbli, kif ġiet enfasizzata fil-Kunsill Ewropew ta' Brussell f'Diċembru 2007, fejn “approċċ integrat għall-Kompetittività Ewropea għandu jitrawwem permezz ta' politika industrijali sostenibbli, magħquda ma' l-innovazzjoni u l-ħiliet, filwaqt li tiġi żviluppata d-dimensjoni esterna tagħha biex jiġi żgurat ambjent ta' kompetizzjoni ugwali (21)”; — valutazzjoni mill-ġdid tal-politika Ewropea għas-suq uniku li tassigura ambjent favur l-innovazzjoni, il-ħarsien tal-proprjetà intellettwali u l-kollaborazzjoni bejn l-universitajiet, l-intrapriżi u ċ-ċentri tar-riċerka, kif ukoll politika mtejba ta' l-istandardizzazzjoni leġislattiva; — politika soċjali u ta' l-impjieg li tipprovdi għal djalogu soċjali strutturat, prinċipji komuni tal-flessigurtà (22), appoġġ għat-tixjiħ attiv u politiki ta' inklużjoni attiva u tagħlim matul il-ħajja kollha għal kulħadd; — politika ta' żvilupp sostenibbli u konsum li tkun impenjata għar-riċerka u l-applikazzjoni ta' teknoloġiji nodfa u innovattivi u tinkludi politika integrata dwar il-klima u l-enerġija, il-ġestjoni sostenibbli tar-riżorsi naturali u l-produzzjoni u l-konsum sostenibbli.

4.12 B'rabta ma' dan, il-Kumitat itenni il-fehmiet eżistenti tiegħu dwar il-bżonn li (23): — tiġi formulata u adottata strateġija Komunitarja globali għas-semplifikazzjoni tal-mekkaniżmi rilevanti tal-politiki Ewropej, sabiex — filwaqt li jiġu rispettati l-identitajiet reġjonali — l-Ewropa tkun tista' titkellem b'vuċi waħda mil-lat tal-kompetittività u l-iżvilupp sostenibbli u armonjuż tas-sistema Ewropea; — jiġu identifikati strumenti integrati tas-swieq innovattivi lokali, reġjonali u nazzjonali; — jitwaqqfu l-livelli ta' integrazzjoni u l-interazzjoni tagħhom, fost oħrajn sabiex jiġu sinkronizzati u tiġi assigurata l-kompatibilità tat-teħid tad-deċiżjonijiet u l-aspetti ta' l-implimentazzjoni tal-politika tal-koeżjoni strutturali u l-politika ta' l-RTD/innovazzjoni. Dan huwa essenzjali sabiex il-politiki jkunu integrati b'mod sħiħ u effettiv; — jiġu identifikati modi ġodda li jikkombinaw l-istrumenti ta' l-RTDD, billi jintużaw metodi u proċeduri semplifikati li, kulfejn huwa possibbli, ikunu uniformi u awtomatiċi. Għandha tiġi sfruttata l-possibbilità li jiġu varjati l-livelli ta' appoġġ għall-RTD tal-kumpaniji; — jitwaqqfu sistemi li jikkontrollaw u jimmonitorjaw l-iskemi konġunti RTDD/koeżjoni sabiex jiġu analizzati l-effikaċja tagħhom f'termini tal-ksib ta' l-għanijiet iddikjarati; dan għandu jsir bl-użu ta' indikaturi stabbiliti minn qabel u armonizzati, kif ukoll il-valutazzjoni komparattiva fil-livell reġjonali.

4.12.1 Il-Kumitat jirrakkomanda wkoll l-integrazzjoni tal-programmi Komunitarji għat-taħriġ.

4.13 Il-Kumitat jesprimi d-dispjaċir tiegħu li wara għaxar snin din il-kwistjoni kruċjali għadha ffaċjata f'termini ta' analiżi iktar milli jiġu indirizzati l-għeruq tal-problema, li teħtieġ l-intervent Komunitarju sabiex jiġu provduti kapaċitajiet ta' “simultaneous engineering” tad-diversi tipi ta' azzjoni (teknoloġiċi, demostrattivi, innovattivi, tqassim, edukattivi, finanzjarji eċċ.) — bil-għan li jissaħħu l-impjieg u l-produzzjoni fil-livell reġjonali (24).

4.14 Il-Kumitat isostni wkoll li azzjoni Komunitarja speċifika u preċiża m'għadhiex tista' tiġi postponuta jekk għandu jiġi evitat ir-riskju tat-telf fil-produttività u l-impjieg fir-reġjuni.

5. Il-proposta tal-KESE

L-inizjattiva Jasmine ( Joint Assistance Supporting Multiprojects for Innovation Networking in Europe )

5.1 Il-KESE jinsab deċiż li l-inizjattiva Jasmine għandha tkun strument volontarju għas-semplifikazzjoni u t-tneħħija ta' l-ostakli burokratiċi, proċedurali u kunċettwali għall-użu konġunt ta' programmi pan-Ewropej, Komunitarji, nazzjonali u reġjonali b'konformità ma' l-iżvilupp imħaffef taż-Żona Ewropea tar-Riċerka (ŻER).

5.2 Il-Kumitat jikkunsidra li l-prijorità attwali għandha tkun li jiġu indirizzati l-problemi relatati mal-pluralità tal-livelli ta' gvernanza tad-diversi interventi disponibbli sabiex titnieda mill-ġdid il-kompetittività tar-reġjuni ta' l-Ewropa. Għal dan il-għan, jipproponi inizjattiva ġdida — Jasmine: Joint Assistance Supporting Multiprojects for Innovation Networking in Europe — sabiex jiġu indirizzati d-differenzi istituzzjonali attwali, kemm min-naħa tad-domanda kif ukoll tal-provvista, fl-interventi li jappoġġjaw l-innovazzjoni u r-riċerka fir-reġjuni.

5.3 L-azzjoni Komunitarja tista' ssir konkreta permezz: — tal-ħolqien ta' inizjattiva Komunitarja — li tista' tissejjaħ per eżempju “l-Inizjattiva Komunitarja Jasmine” — li tkun biswit JASPER, JEREMIE u JESSICA għall-iżvilupp ta' azzjonijiet ta' assistenza teknika ffokati mhux biss fuq l-awtoritajiet nazzjonali, reġjonali u lokali, iżda wkoll fuq l-operaturi kkonċernati, sabiex il-koordinazzjoni bejn l-interventi nazzjonali ssir iktar effettiva u jintlaħaq il-bżonn għal “simultaneous engineering” bejn id-diversi tipi ta' interventi; — ta' l-azzjoni Komunitarja għall-assistenza teknika għandha l-għan li l-atturi involuti f'network ta' proċess tat-teħid tad-deċiżjonijiet ikunu jistgħu jagħmlu għażliet b'mod iktar informat u koordinat u jkunu dipendenti fuq xulxin għall-informazzjoni, il-kapaċitajiet maniġerjali, il-kompetenzi u r-riżorsi finanzjarji. Dan iwassal sabiex ikunu jistgħu jitnedew l-interventi ta' gvernanza fuq diversi livelli fl-istess ħin ma' qafas uniku koerenti għall-ippjanar reġjonali, kemm jekk dan jinvolvi l-azzjonijiet ta' Sħubija Pubblika/Privata jew l-azzjonijiet nazzjonali, Komunitarji u transnazzjonali; — ta' network ta' politika vertikali li jinvolvi l-istituzzjonijiet ta' gvernanza f'livelli varji — internazzjonali, Komunitarji, nazzjonali u reġjonali — f'sistemi ta' kooperazzjoni definiti u strutturati sew; — ta' network ta' politika orizzontali li jinvolvi l-entitajiet pubbliċi u privati fir-reġjuni, bħall-gvernijiet lokali, l-intrapriżi, il-banek, l-NGOs, il-gruppi ta' interess u l-istituzzjonijiet tad-djalogu soċjali (25); — tal-ħolqien ta' Jasmine Focal Point bħala unità Komunitarja ta' kuntatt u informazzjoni — b'sit ta' l-internet apposta — iżda mingħajr ċentralizzazzjoni eċċessiva (26) — bejn id-diversi livelli u d-diversi tipi ta' azzjoni — soġġett għar-regoli differenti u b'responsabilitajiet maniġerjali differenti ġewwa u barra s-servizzi tal-Kummissjoni — sabiex jinkisbu l-aħjar riżultati possibbli; — il-ħolqien ta' Network Komunitarju ta' Jasmine Focal Points fir-reġjuni li jixtiequhom sabiex tiġi assigurata l-koerenza globali ta' proġetti li jinqasmu f'bosta sotto-proġetti; ir-rabta bejn it-territorjalità u t-transterritorjalità tas-sotto-proġetti nfushom; is-sejba ta' msieħba nazzjonali u transnazzjonali għal proposti ta' ħafna proġetti; l-assigurazzjoni li l-proġetti jibdew, jirċievu l-fondi u jiġu implimentati fl-istess ħin, u ma jidduplikawx lil xulxin; — tal-ħolqien volontarju mir-reġjuni ta' Jasmine Holding Funds, li għandhom jingħataw responsabilitajiet definiti minn quddiem mill-Kummissjoni u jkunu akkreditati minnha fuq il-bażi ta' kost-effettività, effiċjenza, imparzjalità, trattament ugwali u trasparenza proċedurali; — tat-tnedija ta' azzjoni ta' Previżjoni Komunitarja msejħa Reġjuni Ewropej Kompetittivi li tibbenefika mill-esperjenza tad-DĠ Riċerka u tinvolvi lill-uffiċjali għolja tas-servizzi rilevanti kollha tal-Kummissjoni, flimkien mar-rappreżentanti politiċi tar-reġjuni u l-Parlament Ewropew, il-Kumitat tar-Reġjuni u l-Kumitat Ekonomiku u Soċjali Ewropew; — ta' l-inkorporazzjoni ta' azzjonijiet speċifiċi ta' valutazzjoni komparattiva tas-suċċess ta' metodi ġodda bbażati fuq it-trasparenza u s-semplifikazzjoni ta' proċeduri u sħubija ġenwina ma' l-atturi soċjo-ekonomiċi lokali u reġjonali (27) — azzjoni ta' tisħiħ tal-kapaċità favur l-awtoritajiet lokali u l-operaturi ekonomiċi u soċjali, fondi għall-iżvilupp ta' networks transnazzjonali, it-twettiq ta' sħubijiet antiċipati, il-monitoraġġ tas-sinerġiji u s-sinkroniċitajiet antiċipati, fondi għal azzjoni ta' komunikazzjoni u ta' informazzjoni trasparenti u interattiva.

5.4 Il-prijoritajiet il-ġodda tal-programmi reġjonali, iffokati fuq l-innovazzjoni, il-kompetittività u t-tagħlim reċiproku matul il-ħajja kollha attiva, għandhom jagħmluha possibbli sabiex jiġu żviluppati politiki attivi li jirrinfurzaw u jżommu l-kompetittività tar-reġjuni permezz tal-fondi ta' eżerċizzji ta' previżjoni reġjonali u interreġjonali, clusters u networks distrettwali li jipprovdu viżjoni strateġika komuni għal kull reġjun. Dan jista' jservi bħala l-bażi għal azzjoni ta' appoġġ tekniku għall-aħjar użu konġunt ta' l-iktar strumenti adattati nazzjonali, Komunitarji u pan-Ewropej u PPP.

5.5 Jasmine tista' sservi bħala garanzija li tiffaċilita l-aċċettazzjoni ta' proġetti individwali billi jiġu assigurati mill-ġdid id-diversi korpi u programmi ta' fondi li huma parti jew stadju ta' proġett ikbar. Dan jista' jsir fuq il-bażi ta' Memorandum ta' Ftehim jew ftehim ta' kooperazzjoni bejn il-Kummissjoni Ewropea u korpi oħra Komunitarji u non-Komunitarji, jew skond ir-regoli amministrattivi tal-Kummissjoni meta servizzi differenti tal-Kummissjoni nnifisha jkunu responsabbli għall-programmi individwali. Dan ifisser li jitressaq sett wieħed biss ta' karti għall-approvazzjoni tal-proġett minn numru ta' korpi ta' finanzjament li jeżaminaw pakkett ta' proposti.

5.6 L-għan ta' Jasmine huwa li tiffaċilita l-mobilizzazzjoni ta' riżorsi finanzjarji li jkopru r-responsabilitajiet maniġerjali differenti u l-livelli differenti ta' gvernanza (pubbliċi u privati) sabiex tinkiseb l-aħjar massa kritika tar-riżorsi — u b'hekk jiżdied l-effett ta' lieva globali — sabiex jinħoloq qafas uniku għal ħafna proġetti li jilħaq bis-sħiħ il-viżjoni strateġika komuni ta' reġjun Ewropew li jtejjeb il-punti tajbin tiegħu fit-teknoloġija u l-innovazzjoni.

5.7 Jasmine għandha tkun ibbażata fuq l-esperjenzi ta' l-Inizjattiva tas-Suq Ewlieni, il-Pjattaformi Teknoloġiċi Ewropej u l-Inizjattivi Teknoloġiċi Konġunti u fuq ir-riżultati ta' l-ERANET u l-ERANET PLUS, ir-Reġjuni għall-Bidla Ekonomika u l-inizjattivi PRO INNO u Jeremie, Jasper u Jessica (28).

5.8 Jasmine tista' timmassimizza l-isforzi ta' l-innovazzjoni u r-riċerka fir-reġjuni u l-kumpaniji, ir-riżorsi umani, l-universitajiet, iċ-ċentri tar-riċerka u l-amministrazzjonijiet li jserħu fuqhom, anke fir-rigward tal-KIC — Knowledge and Innovation Communities ta' l-Istitut Ewropew tat-Teknoloġija — IET. Madankollu, għandu jitfakkar li l-innovazzjoni hija, il-biċċa l-kbira, attività kummerċjali li għandha tkun tista' tiffunzjona fl-aħjar ambjent operattiv possibbli, speċjalment fir-rigward tal-piż fiskali fuq ir-riċerka, it-trattament u l-protezzjoni tal-proprjetà intellettwali u l-eċċellenza ta' l-istruttura ta' l-edukazzjoni u t-taħriġ li jiġġeneraw iktar impjiegi u impjiegi aħjar.

5.9 Fl-aħħarnett, Jasmine tista' tgħin fl-isfruttar tal-vantaġġi distinti tar-reġjuni u fil-promozzjoni ta' l-iskambji ta' l-innovazzjoni u r-riċerka.

Brussell, it-22 ta' April 2008 Il-President tal-Kumitat Ekonomiku u Soċjali Ewropew Dimitris DIMITRIADIS

(1) Kif inhu użat it-terminu fid-dokumenti tal-Kummissjoni, jiġifieri bit-tifsira ta' pjanar simultanju.

(2) Ara l-opinjoni fil-ĠU C 44/1, 16.2.2008, rapporteur: is-Sur Wolf, “Il-Kumitat jirrakkomanda li jiġu żviluppati regoli ċari u li jiftiehmu sabiex jiġġestjonaw il-firxa wiesgħa ta' strumenti Komunitarji għall-promozzjoni u l-koordinazzjoni tar-Riċerka u l-Iżvilupp. Dawn jinkludu lista sintetizzata (u struzzjonijiet għall-użu) ta' l-istrumenti u l-miżuri kollha disponibbli lill-Kummissjoni għall-promozzjoni u l-koordinazzjoni ta' l-objettivi tar-riċerka u l-iżvilupp …”.

(3) Ara l-opinjoni fil-ĠU C 10/88, 14.1.2004 (rapporteur: is-Sur Malosse) Mhux disponibbli bil-Malti.

(4) Ara l-opinjoni fil-ĠU C 255/1, 14.10.2005 (Mhux disponibbli bil-Malti).

(5) Ara l-opinjoni fil-ĠU C 44, 16.2.2008 (Mhux disponibbli bil-Malti).

(6) Deċiżjoni tal-Kunsill tas-6.10.2006.

(7) Ara wkoll l-inizjattiva tal-bliet tax-xjenza

(www.sciencecities.eu).

(8) Ara l-opinjoni fil-ĠU C 110, 9.5.2006 (Mhux disponibbli bil-Malti).

(9) JEREMIE: Joint European Resources for Micro to Medium Enterprises; JESSICA: Joint European Support for Sustainable Investment in City Areas; JASPERS: Joint Assistance in Supporting Projects in European Regions.

(10) Linji Gwida CREST — 1.6.2007.

(11) Ara COM(2007) 474 finali.

(12) SWOT: Strengths and Weaknesses, Opportunities and Threats Analysis.

(13) COM(2007) 374 finali, 4.7.2007.

(14) Ara SEC (2007) 1045 tas-16.8.2007.

(15) Ara COM(2007) 703 finali, 12.11.2007.

(16) Ara COM(2007) 146 finali.

(17) Ara COM(2006) 91 finali.

(18) Ara l-opinjoni ĠU C 318, 23.12.2006.

(19) Ara l-opinjoni fil-ĠU C 44/1, 16.2.2008“Strumenti Komunitarji eżistenti għall-promozzjoni u l-koordinazzjoni tar-riċerka u l-iżvilupp. Min-naħa l-oħra, il-Kumitat jirrakkomanda li regoli ġenerali, ċari u li jinftiehmu għandhom jiġu żviluppati sabiex tiġi ġġestjonata firxa wiesgħa ta' strumenti Komunitarji għall-promozzjoni u l-koordinazzjoni tar-riċerka u l-iżvilupp. Tkun ta' għajnuna kbira jekk il-Kummissjoni telenka u tiddeskrivi (jiġifieri tipprovdi struzzjonijiet għall-użu li jinftiehmu) l-istrumenti u l-miżuri kollha disponibbli lilha għall-promozzjoni u l-koordinazzjoni ta' objettivi tar-riċerka u l-iżvilupp. Dan għandu juri wkoll jekk, fost l-ammont li qiegħed jikber ta' strumenti, l-għan ta' kull wieħed minnhom huwa ddefinit b'mod adegwat u l-istrumenti jinfirdu kif xieraq, u jekk jistgħu jinftiehmu b'mod faċli minn utenti potenzjali u mill-istaff tal-Kummissjoni jew jekk jenħtieġu jiġu aġġornati sabiex ikunu iktar ċari.”

(20) Ara l-opinjoni fil-ĠU C 40, 15.2.1999 (Mhux disponibbli bil-Malti).

(21) Konklużjonijiet tal-Presidenza, il-Kunsill Ewropew ta' Brussell, l-14 ta' Diċembru 2007.

(22) Kif tressaq fil-konklużjonijiet tal-Kunsill Ewropew tat-13 u l-14 ta' Marzu 2008 (punt 16) u fl-opinjonijiet tal-KESE.

(23) Ara l-opinjoni fil-ĠU C 40, 15.2.1999 (Mhux disponibbli bil-Malti).

(24) Ara n-nota 23 f'qiegħ il-paġna.

(25) Ara d-DĠ tal-Politika Reġjonali, KE, Jannar 2003.

(26) Ara l-opinjoni, ĠU C 44/1, 16.2.2008: “Huwa ċert li l-Kummissjoni għandha tevita u tagħti l-impressjoni li l-għan tagħha huwa li tintroduċi ġestjoni ċentrali tar-riċerka Ewropea; dan iżid it-tħassib attwali tal-pubbliku ġenerali fl-Istati Membri dwar iċ-ċentralizzazzjoni eċċessiva fi Brussell”.

(27) Ara l-opinjoni ĠU C 10/88, 14.1.2004 (Mhux disponibbli bil-Malti).

(28) Ara nota 8.